**Mentorprogrammet – hvorfor og hvordan!**

Rotarianere har alle forutsetninger for å bli gode mentorer for flyktninger!

**Bli med du også!**

Oppgaven som mentor er givende. Best utbytte oppnår begge parter hvis man ikke har alt for stramme rammer, men heller ser etter behovet – «spiller på gehør». Tilbakemeldingene fra nesten alle som har engasjert seg som mentor, er klare: Dette er noe av det mest meningsfulle de har påtatt seg. Og for klubbene har det medført en velkommen vitalisering.

Kontakt:

|  |  |
| --- | --- |
| Athenæum Rotaryklubb | Mikael Klingberg**,** klingbe(a)online.no  Turid Sand, tusa3(a)online.no |
| Gimle Rotaryklubb: | Knut Francke**,** knut.francke(a)gmail.com  Sverre Stub, sverrestub(a)icloud.com |
| Oslo Rotaryklubb: | Arne Mathisen**,** afrmathi(a)gmail.com  Rabbe Lund, rabbe.lund(a)icg.as |
| Vestheim Rotaryklubb: | Brit Opjordsmoen**,** opjordsmoen(a)gmail.com |

**Hva kan vi hjelpe med?**

Yrkesfaglig erfaring og kunnskap om hvordan norsk arbeidsliv fungerer

Nettverk – med mulighet for å være en døråpner mot yrkeslivet

Innsikt i personalpolitikk og ledelsesfilosofi

Kunnskap om ”skikk og bruk” på norske arbeidsplasser

Kunnskap om kvinners likeverdige posisjon i så vel arbeidsliv som i samfunnet forøvrig

Utforming av søknader og opptreden i jobbintervju

Språktrening og kulturforståelse

Nettverk også mot idrettsklubber, kultur- og fritidsaktiviteter og sosiale arenaer

Veiledning om stort og smått i tilpasningen til det norske samfunnet

*Det viktigste er at vi blir en trygg kontakt og samtalepartner for medmennesker i en svært krevende livssituasjon*.

**Hvordan fungerer det?**

Den som ønsker å bli flyktningementor, melder interesse til klubbens mentorkoordinator eller president. Kommunens/bydelens flyktningeforvaltning velger i samarbeid med klubbens mentorkoordinator ut aktuelle kandidater fra introduksjonsprogrammet. Kandidatene forutsettes å ha god utdanning, være motivert og gjerne ha noe til felles med mentoren/hans familie når det gjelder faglig bakgrunn og interesser.

Klubbens mentorkoordinator og flyktningeforvaltningen forestår matching av mentor og kandidat.

Mentoren har intet ansvar for å skaffe kandidaten arbeid. Mentor er bare en støttespiller og en rådgiver, mens flyktningen selv er ansvarlig for å definere og realisere det livet han/hun ønsker.

Mentoren og kandidaten styrer selv møtested og -tidspunkt, varighet, frekvens og innhold i møtene, som bør holdes minst én gang i måneden – gjerne med to mentorer og kandidater sammen.

**Fellesarrangementer**

Mentor-koordinatorene står for fellesarrangementer der mentorer og kandidatene (adeptene) møtes for å diskutere relevante problemstillinger og bygge nettverk. Mentorene holder god kontakt seg imellom for å utveksle erfaringer. Erfaringsmessig utvikles det gjerne vennskapelige bånd mellom mentor og adept. Kontakten med en norsk familie er viktig i flyktningenes tilnærming til det norske samfunnet. Men det er helt opp til de to partene å definere hvor nær kontakt de ønsker å ha med hverandre.

**Bakgrunn for ordningen**

Flyktninger til Norge som har fått varig opphold i en kommune og som skal bli en del av det norske samfunnet, møter en rekke utfordringer. Kommunene stiller opp med grunnleggende språkopplæring og hjelp til å finne bolig. NAV hjelper til med å skaffe praksisplasser. De to største hindringene er imidlertid fortsatt å beherske norsk språk og å finne arbeid. Uten dette risikerer de å ende som sosialklienter.

Tidlig i 2016 tok Lillestrøm Rotaryklubb initiativ til å starte et tilbud kalt Rotary flyktningementor. Snart kom flere klubber på Nedre Romerike i gang med ordningen. Athenæum Rotaryklubb startet sitt mentorprogram for flyktninger i begynnelsen av 2017 i samarbeid med den sosiale entreprenøren Kobler. Senere er også Gimle, Oslo og Vestheim Rotaryklubber kommet til. I dag er det i alt et 70-talls flyktningementorer i sving i østlandsområdet.